Document ID: 31998R0656

RÅDETS FORORDNING (EF) Nr. 656/98 af 16. marts 1998 om autonome og midlertidige foranstaltninger for præferencehandelsordninger med Polen, Ungarn, Slovakiet, Tjekkiet, Rumænien og Bulgarien for visse forarbejdede landbrugsprodukter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen,
under henvisning til tiltrædelsesakten af 1994, og
ud fra følgende betragtninger:
I afventning af tilpasningen af protokol nr. 3 til Europaaftalerne med Polen, Ungarn, Slovakiet, Tjekkiet, Rumænien og Bulgarien (1) er Rådets forordning (EF) nr. 1568/97 af 24. juli 1997 om autonome og midlertidige foranstaltninger for præferencehandelsordninger med Polen, Ungarn, Slovakiet, Tjekkiet, Rumænien og Bulgarien for visse forarbejdede landbrugsprodukter (2) blevet vedtaget for indtil den 31. december 1997 at bibeholde de indrømmede præferencer og således modvirke de mulige negative virkninger, som gennemførelsen af resultaterne af Uruguay-runden kunne have for de nævnte landes udførsel til Fællesskabet;
forhandlingerne med de pågældende lande om indgåelsen af protokol nr. 3 om tilpasning af Europaaftalerne er blevet paraferet; procedurerne for den formelle vedtagelse af disse protokoller er undervejs; tidsplanen for den formelle vedtagelse betyder, at tilpasningsprotokollerne ikke kan træde i kraft den 1. januar 1998; derfor bør indrømmelserne forlænges autonomt indtil den 31. december 1998;
iværksættelsen af de foranstaltninger, der er fastsat i tillægsprotokollerne om tilpasning af Europaaftalerne med Tjekkiet og Slovakiet i form af autonome foranstaltninger, har gjort bestemmelserne i forordning (EF) nr. 315/94 (3) og (EF) nr. 316/94 (4) overflødige; forordningerne bør derfor ophæves -
UDSTEDT FØLGENDE FORORDNING:
Artikel 1
1. Fra den 1. januar til den 31. december 1998 omfattes de i bilag I nævnte varer med oprindelse i Polen, Ungarn, Slovakiet, Tjekkiet, Rumænien og Bulgarien af de toldkontingenter og præferencetoldsatser, der er fastsat i nævnte bilag. De basisbeløb, der skal tages i betragtning ved beregningen af de nedsatte landbrugselementer og tillægstolden for indførsel til Fællesskabet, er anført i bilag II.
2. Fra 1. januar til 31. december 1998 opkræves for de forarbejdede landbrugsprodukter med oprindelse i Polen, Ungarn, Slovakiet, Tjekkiet, Rumænien og Bulgarien, der er opført på listen i bilag III, den i samme bilag fastsatte told.
Artikel 2
Kommissionen kan i overensstemmelse med artikel 16 i Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (5) suspendere den autonome anvendelse af foranstaltninger, som er fastsat i udkastene til protokol nr. 3 til fordel for de i artikel 1 nævnte lande, hvis disse lande ikke anvender gensidige foranstaltninger til fordel for Fællesskabet.
Artikel 3
De indrømmelser for handelen med forarbejdede landbrugsprodukter, der er fastsat i tillægsprotokollerne om tilpasning af Europaaftalerne med de i artikel 1 nævnte lande, erstatter de indrømmelser, der er fastsat i bilagene til denne forordning, med virkning fra ikrafttrædelsen af hver af disse protokoller. Gennemførelsesbestemmelserne til de i denne forordning fastsatte foranstaltninger anvendes også for de tilsvarende foranstaltninger i tillægsprotokollerne.
Artikel 4
Kontingenterne i bilag I til denne forordning administreres af Kommissionen i overensstemmelse med bestemmelserne i Kommissionens forordning (EF) nr. 1460/96 af 25. juli 1996 om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i Rådets forordning (EF) nr. 3448/93 (6).
Artikel 5
Forordning (EF) nr. 315/94 og (EF) nr. 316/94 ophæves.
Artikel 6
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. januar 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. marts 1998.

Labels: 3
15
17
18